钦定古今图书集成/历象汇编/庶征典/第140卷 > 《管窥辑要》 > 魏
## 钦定古今图书集成/历象汇编/庶征典/第140卷 > 《管窥辑要》 > 魏

### 文帝黄初 年有妇人化为鳖

按《魏志。文帝本纪》。不载　按《晋书五行志》。“魏文帝黄
初初。清河宋士宗母化为鳖。入水。”

### 明帝太和三年女子死复生

按《魏志明帝本纪》，不载。　按《晋书五行志》，明帝太和
三年，曹休部曲丘奚农女死复生，时又有开周世冢，
得殉葬女子，数日而有气，数月而能言，郭太后爱养
之。按京房《易传》曰：“至阴为阳，下人为上，宣帝起之象
也。”汉平帝、献帝并有此异，占以为王莽、曹操之征。

### 青龙元年太原发冢有女人复生

按：《魏志明帝本纪》“青龙元年。”〈注〉《傅子》曰：“时太原发冢
破棺，棺中有一生妇人，将出与语，生人也。送之京师，
问其本事，不知也。视其冢上树木，可三十岁，不知此
妇人三十岁常生于地中邪？将一朝欻生，偶与发蒙
者会也？”

### 陈留王咸熙二年大人见

按《魏志陈留王本纪》：咸熙二年八月，襄武县言有大
人见三丈馀，迹，长三尺二寸，白发，著黄单衣，黄巾，拄
杖呼民，王始语云，“今当太平。”

按《晋书武帝本纪》，咸熙二年五月，立为晋王太子。八
月辛卯，文帝崩，太子嗣相国晋王位。下令宽刑宥罪，
抚众息役，国内行服三日。是月，长人见于襄武，长三
丈，告县人王始曰：“今当太平。”